Polisiebeampte sterf; nóg een gewond in LimpopoArgieffoto: Kent Williamson ŉ Offisier met die rang van luitenant-kolonel in die Suid-Afrikaanse Polisiediens is Sondag voor sy huis doodgeskiet toe hy tuisgekom het van die werk. Die voorval het plaasgevind in Dzwerani buite Thohoyandou in Limpopo. Lt.kol. Moatshe Ngoepe, woordvoerder van die polisie, het gesê die offisier, verbonde aan die Thohoyandodu-polisie, is deur twee verdagtes aangeval en doodgeskiet. Die amptelike motor waarmee hy gery het, is ook gesteel. Die polisie is gemobiliseer en het met ŉ soektog na die aanvallers begin. “Terwyl die soektog aan die gang was, het die polisie nog ŉ berig ontvang van dieselfde verdagtes wat glo die sekuriteitswagte van die Mpheni-kliniek, Waterval-kliniek, Mbhokota-kliniek en Bungeni-gesondheidsentrum beroof het van vier vuurwapens. Die verdagtes is teen 00:45 by die Universiteit van Venda gewaar,” het Ngoepe gesê. Daar het ŉ skietgeveg tussen die verdagtes en die polisie uitgebreek en ŉ konstabel is in die proses geskiet en ernstig gewond. Enigiemand met inligting oor die verdagtes kan kapt. Mashamaite by 071 675 9928 bel. Sake van moord, poging tot moord en roof word ondersoek. Die ondersoek duur voort.